Diari Oficial de la Generalitat Valenciana


Sumari del DOGV 3678, del 01-02-2000 (2000/579)

ORDRE de 29 de desembre de 1999, de la Conselleria d'Agricultura, Pesca i Alimentació, per la qual s'aprova el programa de qualitat de la Comunitat Valenciana per a l'oli d'oliva verge i es regula la concessió d'ajudes a les entitats que s'hi acullen.
-----------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/12/29/(1)/dof/vci/html**

### Dades del document

Número de DOGV
:   3678

Data del DOGV
:   01-02-2000

Secció del DOGV
:   I. DISPOSICIONS GENERALS

Número del document
:   2000/579


Data del document
:   29-12-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a l'agricultura
    * política de medi ambient
    * ajuda pública
    * oliva
    * qualitat del producte
    * envasament
    * indústria agroalimentària
    * almàssera
    * oli d'oliva
    * oleïcultura

ORDRE de 29 de desembre de 1999, de la Conselleria d'Agricultura, Pesca i Alimentació, per la qual s'aprova el programa de qualitat de la Comunitat Valenciana per a l'oli d'oliva verge i es regula la concessió d'ajudes a les entitats que s'hi acullen..[2000/X579]
  
L'oliverar representa un dels principals cultius de secà de les comarques de l'interior de la Comunitat Valenciana i es caracteritza per una especialització productiva orientada a la qualitat, ja que el 85% de la producció es dedica a l'obtenció d'oli d'oliva verge extra i oli d'oliva verge.
  
El nou entorn del sector creat per la reforma de la OCM de matèries greixoses, aprovada per mitjà del Reglament CE 1.638/1998 (DOCE L 210, de 28.07.1998), aconsella plantejar mesures que potencien la millora de la qualitat de l'oli comercialitzat, així com la diferenciació de l'oli d'oliva verge davant el consumidor.
  
Per tot això, aquesta ordre desplega un programa de qualitat al qual podran acollir-se les entitats amb personalitat jurídica i instal·lacions en la Comunitat Valenciana que envasen oli i associen diversos operadors que intervinguen en els processos de producció i comercialització.
  
Aquest programa de qualitat estableix un conjunt de requisits i controls que asseguren davant el consumidor unes especials característiques de qualitat de l'oli envasat.
  
Així mateix, amb aquest programa es pretén orientar la producció de manera que minimitze el seu impacte sobre el medi ambient.
  
Article 1. Objecte
  
Aquesta ordre estableix els criteris generals per al programa de qualitat de la Comunitat Valenciana per a l'oli d'oliva verge i en regula el conjunt de requisits i controls, la finalitat dels quals és aconseguir la diferenciació del producte davant el consumidor, tant per les seues especials característiques de qualitat com pel respecte al medi ambient durant l'elaboració.
  
D'altra banda i amb l'objectiu de prestigiar l'oli d'oliva verge davant els consumidors, les entitats que s'acullen al programa de qualitat tindran dret a la concessió de les ajudes econòmiques que es regulen en els articles d'aquesta ordre.
  
Article 2. Destinataris
  
Són destinataris del programa de qualitat de la Comunitat Valenciana per a l'oli d'oliva verge les entitats amb personalitat jurídica que disposen d'equips d'envasament, associen diversos operadors que intervinguen en els processos de producció i comercialització, i complisquen els requisits indicats en el programa, garantisquen els mecanismes de control i els seus objectius siguen coincidents amb les directrius establides per l'Institut de Qualitat Agroalimentària de la Comunitat Valenciana.
  
Article 3. Requisits mínims del programa de qualitat
  
Pel que fa als olivicultors associats:
  
Aplicar les pràctiques culturals adequades per a produir olives de la millor qualitat i llibres de plagues i malalties que puguen afectar la qualitat de l'oli.
  
Destinar a la producció d'oli d'oliva de qualitat, exclusivament les olives que no hagen caigut de l'arbre, sanes, acabades de collir i com més netes millor, que es troben en l'índex òptim de maduresa.
  
El transport a les almàsseres es realitzarà, a l'engròs o en caixons de plàstic perforats, immediatament després de la recol·lecció en unes condicions tals que les olives patisquen el menor dany físic possible, evitant colps, macadures i aixafaments produïts per manipulacions violentes, contenidors inapropiats o excessiva alçària de càrrega.
  
En els tractaments fitosanitaris es respectaran els terminis de seguretat. Queden prohibits els tractaments durant els 15 dies anteriors a la recol·lecció.
  
Pel que fa a les almàsseres associades:
  
Han d'estar autoritzades per l'autoritat competent.
  
El període d'emmagatzematge de les olives en les almàsseres, previ a la molturació, no podrà superar les 24 hores.
  
Han de disposar d'equips o procediments documentats que asseguren la separació de les diverses qualitats d'oliva aprovats per direcció general o Consell Rector.
  
Els equips han d'estar homologats i disposaran de procediments documentats per a la neteja i manteniment aprovats per direcció general o Consell Rector.
  
Han de disposar de sistemes de control de la temperatura de batuda que asseguren que aquesta operació es realitza a menys de 35 ºC.
  
Es prendrà una mostra de totes les partides d'olis per realitzar les determinacions organolèptiques (tast) i fisicoquímiques necessàries per a la tipificació, siga en les instal·lacions, siga mitjançant un concert amb una entitat dedicada a aquesta activitat.
  
Han de disposar de sistemes de tractament de residus (pinyolades i morques) o tenir-ne concertat el tractament amb una empresa dedicada a aquesta activitat.
  
El mestre almasserer haurà de posseir una qualificació suficient, per la qual s'entendrà el fet d'haver assistit a cursos que, sobre aquesta matèria, s'hagen impartit dins del programa nacional de millora de la qualitat de la producció d'oli d'oliva verge o altres de característiques similars.
  
Pel que fa a les plantes envasadores associades:
  
Han d'estar autoritzades per l'autoritat competent.
  
La capacitat mínima d'envasament automàtic o semiautomàtic serà de 5.000 quilograms per jornada de 8 hores.
  
Han de disposar d'instal·lacions que permeten la determinació dels paràmetres de qualitat previstos en la legislació aplicable (laboratori i sala de tasts).
  
Els assajos fisicoquímics els ha de fer una persona titulada i qualificada, seguint els criteris establits en les disposicions comunitàries o nacionals (norma UNE-EN 45318).
  
Els assajos organolèptics s'han de fer per una junta de tast oficial o reconeguda pel Consell Oleícola Internacional, o si no n'hi ha, complint els requisits de la norma UNE-EN 45516.
  
Per a l'envasament de l'oli d'oliva verge extra els recipients seran de vidre o llauna exclusivament i amb una capacitat màxima de dos (2) litres. Per a l'envasament d'oli d'oliva verge s'admetran envasos fins a cinc (5) litres.
  
Han de tenir documentat i implantat el sistema d'Anàlisi de riscos i control de punts crítics (ARCPC).
  
Han d'estar certificades segons la norma UNE-EN-ISO 9002 o han de disposar d'un sistema documentat de control de qualitat del procés, avaluat per l'Institut de Qualitat Agroalimentària.
  
Pel que fa al producte:
  
L'oli envasat emparat per aquest programa de qualitat complirà les especificacions de l'oli d'oliva verge i l'oli d'oliva verge extra establides en l'annex I del Reglament 2.472/1997. No obstant això, s'exigirà addicionalment:
  
Que l'oli d'oliva verge extra tinga una acidesa igual o inferior a 0.8º i obtinga una puntuació organolèptica igual o superior a 7 segons el mètode del Reglament (CEE) 2.568/1991, o una mitjana de fruitat superior a 4 quan s'use el mètode COI/T20/Doc15 Rev1.
  
Que l'oli d'oliva verge tinga una acidesa igual o inferior a 1,5º.
  
L'oli envasat emparat per aquest programa de qualitat haurà de diferenciar-se davant el consumidor mitjançant una inscripció o etiqueta en la qual figurarà: "Producte acollit a programa de qualitat. Institut de Qualitat Agroalimentària de la Comunitat Valenciana".
  
Article 4. Mecanismes de control
  
Les entitats sol·licitants presentaran un reglament de control aprovat per elles mateix en el qual s'especifiquen les actuacions d'autocontrol previstes i, en particular, les inspeccions que s'han de realitzar en cada un dels nivells de producció, transformació i comercialització, amb indicació del sistema i la periodicitat d'aquestes, així com les conseqüències derivades de l'incompliment. Aquest reglament serà aprovat per l'Institut de Qualitat Agroalimentària de la Comunitat Valenciana.
  
Els controls mínims que s'han d'establir en el reglament de control de cada entitat s'enumeren en l'annex 1 que acompanya aquesta ordre.
  
Caldrà designar una entitat de control externa, que haurà de complir les normes UNE-EN 45763 o UNE-EN 45697 o, si s'escau, estar acreditada segons aquestes normes, i que supervisarà les activitats establides en el Reglament de Control.
  
Les entitats acollides al programa de qualitat remetran anualment un informe de les activitats de control realitzades. No obstant això, l'Institut de Qualitat es reserva el dret a sol·licitar els informes complementaris que considere oportuns.
  
Article 5. Presentació de sol·licituds d'acollida al programa de qualitat
  
Les sol·licituds per acollir-se al programa de qualitat es dirigiran a l'Institut de Qualitat Agroalimentària de la Comunitat Valenciana, carrer d'Amadeu de Savoia núm. 2-5ª, 46351 València.
  
En la sol·licitud s'inclourà la documentació següent:
  
Memòria d'actuacions.
  
Estatuts de l'entitat sol·licitadora.
  
Reglament de Control.
  
Nom de l'entitat de control, descripció d'aquesta i contracte subscrit.
  
Relació d'operadors associats: olivicultors, almàsseres i envasadores.
  
Article 6. Ajudes: activitats subvencionables i quanties
  
La Conselleria d'Agricultura, Pesca i Alimentació, a través de l'Institut de Qualitat Agroalimentària, subvencionarà el cost de l'execució dels controls per l'entitat de control i també el cost dels assajos organolèptics i fisicoquímics, derivat tot això del contracte subscrit entre l'entitat de control i l'entitat sol·licitadora.
  
La quantia de l'ajuda podrà arribar fins al 70% del cost justificat pels conceptes indicats en el punt anterior.
  
Article 7. Concessió de les ajudes
  
1. Les ajudes econòmiques es concediran en cada exercici d'acord amb les previsions dels pressupostos corresponents de la Generalitat Valenciana, tant pel que fa a la línia o les línies de subvenció que les financen, com a l'import global màxim que s'hi destina.
  
2. A aquest efecte, la convocatòria anual de les ajudes només s'entendrà efectivament produïda amb la publicació d'aquests extrems mitjançant una ordre de la Conselleria d'Agricultura, Pesca i Alimentació
  
Article 8. Presentació de sol·licituds per a les ajudes
  
1. Les sol·licituds d'ajudes es dirigiran a l'Institut de Qualitat Agroalimentària de la Comunitat Valenciana, carrer d'Amadeu de Savoia núm. 2, 46829 València, i es presentaran de la manera prevista en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds s'acompanyaran de la documentació exigida per a cada modalitat d'ajudes i, en tot cas, de la següent:
  
a) Document acreditatiu de la personalitat jurídica del sol·licitant, com també de les facultats de la persona que actue en representació seua.
  
b) Justificació de trobar-se al corrent de les obligacions tributàries i davant la Seguretat Social del sol·licitant, si escau, segons les disposicions vigents sobre això.
  
3. El termini de presentació de les sol·licituds d'ajuda s'establirà en l'ordre per la qual es regula l'import global màxim anual d'aquestes.
  
Article 9. Tramitació i resolució de les sol·licituds
  
1. Les sol·licituds es tramitaran a través de l'Institut de Qualitat Agroalimentària de la Comunitat Valenciana i les resoldrà la consellera d'Agricultura, Pesca i Alimentació dins el termini de tres mesos comptadors des de l'endemà de la data d'acabament del termini de presentació de sol·licituds.
  
2. Les sol·licituds que no es resolguen expressament en els terminis previstos podran entendre's denegades.
  
3. Es notificarà al peticionari, en el termini de 10 dies comptadors des de la data de la resolució, la concessió o denegació de l'ajuda i, si s'escau, la quantia, juntament amb les condicions particulars que ha de complir el beneficiari que es consideren convenients.
  
Article 10. Obligacions
  
1.Si la subvenció és acceptada, el peticionari queda obligat al compliment de les activitats per a les quals se sol·licità aquesta, reflectides en la memòria o el projecte presentat.
  
2. En cas d'incompliment no justificat, no podrà accedir a ajudes posteriors en el termini de quatre anys, amb independència de les penalitzacions recollides en l'article següent.
  
3. Si al llarg de l'exercici es disposa de crèdit pressupostari addicional, siga per augment procedent d'ajudes nacionals o per renúncia de subvencions anteriorment concedides, podran ser considerades les sol·licituds que, sempre que complisquen els requisits exigits, hagen estat desestimades per falta de crèdit.
  
Article 11. Justificació i pagament de les subvencions concedides
  
1. Els pagaments parcials o totals s'efectuaran una vegada aplicada la subvenció a la finalitat per a la qual va ser concedida, per a la qual cosa caldrà aportar abans del 15 de novembre les factures de les despeses realitzades d'acord amb la memòria aprovada, amb els justificants dels pagaments efectuats corresponents.
  
2. Amb caràcter general, el beneficiari es comprometrà a complir totes les condicions exigides per a la concessió de la subvenció. L'incompliment, independentment d'altres responsabilitats, comportarà la pèrdua de les ajudes.
  
Article 12. Control
  
L'Institut de Qualitat Agroalimentària de la Comunitat Valenciana podrà controlar el compliment de les condicions dictades en cada resolució, i també demanar al beneficiari en qualsevol moment la informació necessària sobre el desenvolupament i l'execució del programa o projecte aprovat.
  
DISPOSICIONS ADDICIONALS
  
Primera. Campanya de producció i comercialització
  
La campanya de producció i comercialització de l'oli d'oliva verge que es pot acollir a les ajudes establides en aquesta ordre per a una anualitat determinada s'iniciarà l'1 de novembre de l'any anterior i s'acabarà el 31 d'octubre de l'any corresponent a l'anualitat esmentada.
  
Segona. Controls en la campanya 1998/1999
  
Per a la campanya 1998/1999, caldrà realitzar els controls que s'exigeixen en el reglament de control a partir de la firma del contracte amb l'entitat de control, i en tot cas a partir del dia en què acabe el termini de presentació de sol·licituds.
  
DISPOSICIONS FINALS
  
Primera. Desenvolupament reglamentari
  
Es faculta el director de l'Institut de Qualitat Agroalimentària de la Comunitat Valenciana perquè dicte les resolucions pertinents per al millor compliment de les disposicions d'aquesta ordre.
  
Segona. Entrada en vigor
  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 29 de desembre de 1999
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
Annex 1
  
Controls mínims que cal establir en el reglament de control exigible a les entitats acollides al programa de qualitat
  
En la producció:
  
Es controlarà l'entrada de la producció en l'almàssera de cada partida pel que fa a les característiques exigides en el punt 1 de l'article 3.
  
A l'almàssera:
  
Comprovació d'equips o procediments de separació de qualitats.
  
Comprovació de procediments per a la neteja i aprovació d'aquests.
  
Comprovació d'equips o contractes per a la realització d'assajos organolèptics i fisicoquímics.
  
Comprovació de la disponibilitat d'equips o contractes per al tractament de residus.
  
A l'envasadora:
  
Comprovació d'equips per a la realització d'assajos organolèptics i fisicoquímics.
  
Comprovació del volum envasat en els diferents tipus d'envasament.
  
Comprovacions documentals de ARCPC i procediments específics de control de procés.
  
En el producte:


Còpia Permalink ELI